РЕГЛАМЕНТ (ЕО) № 176/2008 НА ЕВРОПЕЙСКИЯ ПАРЛАМЕНТ И НА СЪВЕТА
от 20 февруари 2008 година
за изменение на Регламент (ЕО) № 1059/2003 относно установяване на обща класификация на териториалните единици за статистически цели (NUTS) поради присъединяването на България и Румъния към Европейския съюз
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултации с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
Регламент (ЕО) № 1059/2003 на Европейския парламент и на Съвета (3) представлява правната рамка за регионалната класификация с цел осигуряване на възможност за събирането, изготвянето и разпространяването на хармонизирана регионална статистика в Общността.
(2)
Всички статистики на държавите-членки, предавани на Комисията, разбити по териториални единици, следва да използват класификацията NUTS, когато това е приложимо.
(3)
Необходимо е да бъдат адаптирани приложенията към Регламент (ЕО) № 1059/2003, за да се отчете присъединяването на България и Румъния към Европейския съюз.
(4)
Тъй като целта на настоящия регламент, а именно създаването на общи статистически стандарти, които позволяват изготвянето на хармонизирани данни, не може да бъде постигната в достатъчна степен от държавите-членки и следователно може да бъде по-добре постигната на общностно равнище, Общността може да приеме мерки в съответствие с принципа на субсидиарността, установен в член 5 от Договора. В съответствие с принципа на пропорционалността, установен в същия член, настоящият регламент не надхвърля необходимото за постигането на тази цел.
(5)
Следователно Регламент (ЕО) № 1059/2003 следва да бъде съответно изменен,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 1059/2003 се изменя, както следва:
1.
Приложение I се изменя в съответствие с текста, представен в приложение I към настоящия регламент.
2.
Приложение II се изменя в съответствие с текста, представен в приложение II към настоящия регламент.
3.
Приложение III се изменя в съответствие с текста, представен в приложение III към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 20 февруари 2008 година.